RAPPORT FRA KOMMISSIONEN TIL EUROPA-PARLAMENTET OG RÅDET

Kvaliteten af benzin og dieselolie til brug for vejtransport i Den Europæiske Union

(Rapporteringsår 2017)

1. Indledning

I henhold til artikel 7a i direktiv 98/70/EF om kvaliteten af benzin og dieselolie (i det følgende benævnt "direktivet om brændstofkvalitet") og artikel 5 i Rådets direktiv (EU) 2015/652 om fastlæggelse af beregningsmetoder og indberetningskrav i henhold til direktiv 98/70/EF skal medlemsstaterne hvert år rapportere om drivhusgasintensiteten af brændstoffer og energi, der er blevet leveret i deres område. Indberetningskravet finder anvendelse første gang for indberetningsåret 2017 i medfør af anvendelsen og gennemførelsen af Rådets direktiv (EU) 2015/652.

Derudover skal medlemsstaterne i henhold til artikel 8, stk. 3, i direktiv 98/70/EF forelægge en rapport med nationale brændstofkvalitetsdata for det foregående kalenderår.

I nærværende årlige rapport sammenfattes de oplysninger, som medlemsstaterne har indgivet for så vidt angår ovennævnte indberetningskrav. Rapporten bygger på de data, som medlemsstaterne har indsendt til Det Europæiske Miljøagentur (EEA) for 2017.

2. Mængder og vugge til grav-drivhusgasintensitet for brændstof- og energityper

Ved artikel 7a i direktivet om brændstofkvalitet, sammenholdt med Rådets direktiv (EU) 2015/652, fastsættes indberetningskrav om følgende:

·den samlede mængde af hver type brændstof eller energi leveret til vejtransport og ikke-vejgående maskiner (herunder fartøjer til sejlads på indre vandveje, når de ikke er til søs), landbrugs- og skovbrugstraktorer samt fritidsfartøjer, når de ikke er til søs

·vugge til grav-emissionerne af drivhusgasser pr. energienhed, herunder de foreløbige gennemsnitsværdier for de skønnede emissioner som følge af indirekte ændringer i arealanvendelsen ved anvendelse af biobrændstoffer

·råprodukterne og den produktionsvej for biobrændstoffer, der anvendes for hvert af de biobrændstoffer, der leveres på medlemsstaternes områder.

Direktivet om brændstofkvalitet forpligter medlemsstaterne til at pålægge brændstofleverandører at reducere vugge til grav-drivhusgasintensiteten for transportbrændstoffer, dvs. vugge til grav-emissionerne af drivhusgasser pr. energienhed fra leveret brændstof og energi, med mindst 6 % senest den 31. december 2020 sammenlignet med minimumsstandarden for brændstoffer for 2010 på 94,1 gCO2eq/MJ. Der tages ikke hensyn til drivhusgasemissionerne som følge af indirekte ændringer i arealanvendelsen ved vurderingen af, om målet om en reduktion på 6 % er nået.

Eftersom 2017 er det første rapporteringsår, og gennemførelsen af Rådets direktiv (EU) 2015/652 blev forsinket i mange medlemsstater, er denne første rapport om mængder og vugge til grav-drivhusgasintensitet for brændstof- og energityper endnu ikke fuldstændig. I alt har 22 medlemsstater og Island og Norge fremlagt de nødvendige data i det relevante format. Estland, Litauen, Polen, Portugal, Rumænien og Spanien har indberettet om kvaliteten af de brændstoffer, der markedsføres af brændstofleverandørerne, men ikke om deres drivhusgasintensitet.

2.1Drivhusgasemissionerne og afstanden fra 2020-målet

Ifølge de fremlagte data var den gennemsnitlige drivhusgasintensitet for de brændstoffer og den energi, der blev leveret i de 22 indberettende medlemsstater i 2017, 3,4 % lavere end referenceværdien for 2010. Dette svarer til en besparelse på 29 mio. t kuldioxidækvivalent (CO2eq) i 2017.

For at sikre, at målet om en reduktion på mindst 6 % nås inden 2020, bliver det i direktivet om brændstofkvalitet præciseret, at medlemsstaterne kan kræve, at brændstofleverandører opfylder et mellemliggende reduktionsmål på 4 % for året 2017.

Anvendelsen af denne reference til vurdering af de opnåede fremskridt viser, at EU-brændstofleverandørerne i de 22 indberettende medlemsstater i 2017 i gennemsnit var et stykke fra deres mål om at reducere drivhusgasintensiteten for transportbrændstoffer med 6 % inden 2020 i forhold til 2010 (figur 1). Det skal bemærkes, at der i 2017 ikke blev indberettet nogen reduktioner af opstrømsemissioner. Disse forventes at bidrage til reduktionsmålet i 2020, hvor der er pligt til at indberette dem.

Brændstofleverandørernes resultater varierer meget fra medlemsstat til medlemsstat. I 5 af de 22 indberettende medlemsstater var reduktionerne på 4 % eller mere, mens Sverige var den eneste medlemsstat, der allerede var nået længere end reduktionsmålet på 6 % for 2020. Derfor er det nødvendigt, at alle medlemsstater hurtigt træffer yderligere foranstaltninger for at sikre, at 2020-målet nås.